Baba byna in winkel gegrypSkermskoot van die video. ŉ Saak van poging tot ontvoering is die afgelope naweek aanhangig gemaak nadat ŉ man ŉ agt maande oue baba uit ŉ ma se winkeltrollie probeer gryp het. Die voorval is op kringtelevisiebeeldmateriaal vasgevang. ŉ Verdagte is ook intussen in hegtenis geneem. Die voorval het Sondag om 10:30 by ŉ plaaslike Spar in Meyersdal, Alberton, plaasgevind. Ao. Gerhard Cornelius, polisiewoordvoerder, het die gepoogde ontvoering aan Maroela Media bevestig. Beeldmateriaal wat op sosiale media van die voorval gedeel is wys hoe ŉ vrou ŉ trollie in die vleisafdeling van ŉ winkel stoot, met haar baba aan haar sy. Skermskoot van die video. In een stadium sit sy die baba in die winkeltrollie, kyk na die aanbod van vleis en buk af om haar trollie te vul. Op die oomblik toe sy afbuk kom ŉ man in ŉ plastiekvoorskoot te verskyn en haal die kind uit die trollie. Hy begin in die teenoorgestelde rigting van die ma loop, maar slegs ses sekondes vandat hy die kind opgetel het, besef die ma haar kind is weg. Sy haas haar na die man en vat haar kind terug, terwyl die man steeds om haar en die kind hang. Volgens Cornelius is ŉ kriminele aanklag kort daarna by die Brackendowns-polisiestasie aanhangig gemaak. “ŉ Verdagte is in verband met die gepoogde ontvoering in hegtenis geneem,” sê hy. Die man het reeds in die hof verskyn en die polisie se ondersoek duur voort.